Nytt brudd mellom Canal Digital og TV 2
500.000 abonnenter i Canal Digital Kabel får altså ikke tilbake TV2s nisjekanaler med det første. - Forhandlingene så langt har ikke ført fram, og vi har ikke funnet grunn til å avtale tid for nye samtaler. Vi opplever dessverre dette som veldig vanskelig, sier kommunikasjonsdirektør i TV 2 Rune Indrøy til NTB.Informasjonssjef i Canal Digital Kabel-TV Catharina Kokkim bekrefter bruddet mellom partene. - Vi ønsker å komme fram til enighet med TV 2, men det er uklart hvem av oss som må ta initiativ til nye møter, sier Kokkim til NTB.Produkt- og strategidirektør Haakon Li Dragland i Canal Digital Kabel TV fortalte tidligere at de har gått til sak mot Kulturdepartementet og TV 2. Canal Digital mener avgjørelsen i kabeltvistnemnda fra 2010 var gal, og de har siden 2010 nektet å betale for TV 2-sendingene. - Vi har betalt regningen for 2010 med forbehold. For 2011 og 2012 har vi ikke betalt, og vi kommer ikke til å betale noen regning til TV 2 før vi er enige, sier Li Dragland til NTB.TV 2 opplyser at norske håndballfans kan ta det helt med ro. - Alle de resterende kampene til Norge i EM går på hovedkanalen til TV 2, sier Johanne Sandnes, kommunikasjonsarbeider i TV 2 til VG. Noen av de andre kampene vil gå på andre kanaler, for eksempel Zebra, opplyser hun.Striden dreier seg om hvor mye Canal Digital Kabel-TV skal betale for å distribuere TV 2s innhold. Krangelen har pågått i snart ett år. Den toppet seg fredag 23. november da de to selskapene ble innkalt til Kulturdepartementet for å gi en forklaring på uenigheten. Uenigheten dreier seg om distribusjonen av nisjekanalene Nyhetskanalen, Bliss, Filmkanalen, Zebra og Sport som Canal Digitals kabel-TV-kunder har mistet tilgangen til. Kun TV 2s hovedkanal er fortsatt tilgjengelig.
Canal Digital Kabel-TV og TV 2 avsluttet nye forhandlinger uten å ha kommet til enighet. Det er ikke planlagt nye møter.